[pic] | COMISIA EUROPEANĂ |

Bruxelles, 5.11.2010

COM(2010) 631 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/006 PL/H.Cegielski-Poznań, Polonia)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), în limita plafonului anual de 500 milioane EUR în plus față de rubricile bugetare corespunzătoare din cadrul financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 8 martie 2010, Polonia a depus cererea EGF/2010/006 PL/H.Cegielski-Poznań pentru o contribuție financiară din partea FEG, în urma concedierilor din H. Cegielski-Poznań și de la patru societăți furnizoare ale acesteia.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date-cheie |

Numărul de referință FEG | EGF/2010/006 |

Stat membru | Polonia |

Articolul 2 | (a) |

Întreprinderea principală | H. Cegielski-Poznań |

Furnizorii și operatorii din aval | 4 |

Perioada de referință | 1.9.2009 – 1.1.2010 |

Data de începere a serviciilor personalizate | 3.11.2009 |

Data cererii | 8.3.2010 |

Concedieri în timpul perioadei de referință | 550 |

- în întreprinderea principală | 371 |

- la furnizorii și operatorii din aval | 179 |

Concedieri înainte de perioada de referință | 75 |

Concedieri după perioada de referință | 33 |

Totalul concedierilor eligibile | 658 |

Lucrători disponibilizați vizați de sprijin | 189 |

Cheltuieli cu servicii personalizate (EUR) | 163 700 |

Cheltuieli pentru punerea în aplicare a FEG[3] (EUR): | 12 070 |

Cheltuieli pentru punerea în aplicare a FEG (%) | 6,9 |

Buget total (EUR) | 175 770 |

Contribuția FEG, în EUR (65%) | 114 250 |

1. Cererea a fost prezentată Comisiei la data de 8 martie 2010 și a fost completată cu informații suplimentare până la data de 10 august 2010.

2. Cererea îndeplinește condițiile de utilizare a fondului FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre concedieri și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru a stabili legătura dintre concedierile planificate și criza economică și financiară, Polonia explică faptul că H.Cegielski-Poznań este un producător de motoare diesel în doi timpi utilizate la bordul navelor, precum și la centralele electrice. Ea produce, de asemenea, suflante radiale, compresoare cu pistoane și rotative. Activitatea principală a H.Cegielski-Poznań este fabricarea de motoare diesel marine sub licențe din partea Burmeister & Wain și Wärtsilä Switzerland Ltd (licențele sunt valabile până la sfârșitul anului 2012). H.Cegielski-Poznań este singurul producător polonez de motoare marine iar producția sa este strâns legată de condițiile industriei construcțiilor navale din Europa, în special din Germania și Danemarca.

4. CESA (Comunitatea asociațiilor șantierelor navale europene) a pregătit o Estimare speculativă privind cerințele globale în domeniul construcțiilor navale până în 2014, în care se afirmă că unele dintre condițiile și așteptările pentru viitoarele evoluții ale pieței s-au modificat ca urmare a crizei financiare globale. O combinație de factori a avut drept rezultat reducerea cererii de construcții navale și, la finalul anului 2008/începutul anului 2009, plasarea de noi comenzi a încetat aproape complet. În plus, se așteaptă anularea a aproximativ 10% dintre noile comenzi de nave. În cazul mai multor comenzi în desfășurare, datele de livrare se vor amâna.

5. CESA estimează că aproximativ 30% din flotă va fi în surplus în 2011 și că, prin urmare, aproximativ 53 de milioane de tone deadweight (dwt) dintr-un catalog total de comenzi de 566 de milioane de tone deadweight vor fi anulate. Deja, criza a dus la inactivarea și la reducerea vitezei de operare pentru un mare număr de nave în întreaga lume. Pe viitor, industria construcțiilor navale este așteptată să se deplaseze către zone cu costuri scăzute, în special din Asia, care și-au extins în mod spectaculos cota de piață în anii premergători crizei (sursa: Lloyds Register Fairplay, citat de CESA). Prin urmare, este improbabil ca societățile vizate de această cerere să aibă posibilitatea să revină la o producție normală la finalul crizei.

Indicarea numărului de concedieri și îndeplinirea criteriilor de la articolul 2 litera (a)

6. Polonia a prezentat această cerere pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție cel puțin 500 de concedieri în timpul unei perioade de patru luni în cadrul unei întreprinderi dintr-un stat membru, inclusiv lucrătorii concediați de furnizorii sau de producătorii din aval ai acesteia.

7. În cerere sunt menționate 550 de concedieri la H.Cegielski-Poznań și la trei dintre furnizorii săi în perioada de referință de patru luni, de la 1 septembrie 2009 la 1 ianuarie 2010. Toate aceste concedieri au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.

Explicația caracterului neprevăzut al acestor concedieri

8. Autoritățile poloneze susțin că gravitatea crizei mondiale a creditelor și a impactului acesteia asupra piețelor financiare a fost imposibil de prevăzut. Chiar dacă cota UE pe piața mondială a construcțiilor navale a avut o tendință descrescătoare de câțiva ani (de la 24,0% în 2001 la 14,8% în 2008 conform CGT) această descreștere s-a accelerat brusc în momentul declanșării crizei financiare și economice, cota UE din producția globală de nave s-a redus de la 14,8% în 2008 la 8,1% până la 31 august 2009.

Identificarea întreprinderilor care au procedat la concedieri și a lucrătorilor care pot beneficia de asistență

9. Cererea menționează un număr total de 550 concedieri în cadrul H.Cegielski-Poznań și la patru din furnizorii săi în decursul perioadei de referință de patru luni. Luând în considerare cei 108 lucrători concediați înainte și după perioada de referință, defalcarea numărului total de 658 lucrători este următoarea:

Societate | Număr | Metodă |

H.Cegielski-Poznań | 371 | 2 |

H.Cegielski-Logocentrum Sp. z o.o. | 25 | 2 |

H.Cegielski-Remocentrum Sp. z o.o. | 35 | 2 |

Arwimont Spółdzielnia Pracy | 15 | 2 |

Sulzer Chemtech Polska Sp. z o.o. | 212 | 2 |

10. Din acest total de 658 de lucrători, 189 sunt vizați pentru a beneficia de asistență. Cei 469 de lucrători care nu au fost vizați nu fuseseră înregistrați ca șomeri la oficiul local al forței de muncă și prin urmare, se presupune că, fie au găsit deja un nou loc de muncă, fie desfășoară activități independente, au emigrat sau au ieșit la pensie.

11. Defalcarea pe lucrători vizați este următoarea:

Categorie | Număr | Procentaj |

Bărbați | 156 | 82,5 |

Femei | 33 | 17,5 |

Cetățeni UE | 189 | 100,0 |

Cetățeni din țări terțe | 0 | 0,0 |

între 15-24 de ani | 7 | 3,7 |

între 25-54 de ani | 154 | 81,5 |

între 55-64 de ani | 28 | 14,8 |

cu vârste peste 64 de ani | 0 | 0 |

Un lucrător suferă de o problemă de sănătate de lungă durată / handicap.

12. În ceea ce privește categoriile profesionale, defalcarea este următoarea:

Categorie | Număr | Procentaj |

Manageri de întreprindere | 7 | 3,7 |

Specialiști în fizică, matematică și inginerie | 25 | 13,2 |

Alți specialiști | 4 | 2,1 |

Specialiști asimilați în fizică și inginerie | 17 | 9,0 |

Alți specialiști asimilați | 8 | 4,2 |

Funcționari cu atribuții generale de birou | 13 | 6,9 |

Funcționari în domeniul relațiilor cu clienții | 2 | 1,1 |

Lucrători în domeniul extracțiilor și al construcțiilor | 7 | 3,7 |

Lucrători calificați în metalurgie, construcții metalice și asimilați | 77 | 40,8 |

Lucrători în mecanică fină, artizanat, industria tipografică și alte profesii conexe | 2 | 1,1 |

Operatori utilaje fixe și asimilați | 1 | 0,5 |

Operatori pe mașini și asamblori | 12 | 6,3 |

Conducători de vehicule și operatori la instalații mobile | 6 | 3,2 |

Muncitori necalificați în industria minieră, construcții, industria prelucrătoare și transporturi | 8 | 4,2 |

Total | 189 | 100,0 |

13. În conformitate cu articolul 7 din Regulamentul (CE) nr. 1927/2006, Polonia a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, a autorităților acestuia și a părților interesate

14. Concedierile care au avut loc în cadrul H.Cegielski-Poznań sunt situate în orașul Poznań și în districtul Poznań, unde rata șomajului a fost mai scăzută decât în restul Poloniei (3,3% comparativ cu 9,1% în Wielkopolskie în ansamblu, sau cu 11,9% în Polonia). În același timp, șomajul în regiune a crescut mult mai abrupt în zona afectată, unde numărul de șomeri s-a dublat aproape (+89%) de la 7 942 la sfârșitul lui 2008 la 15 024 la sfârșitul lui 2009. Această creștere a fost substanțial mai ridicată decât în cazul provinciei Wielkopolskie (+46%) sau al Poloniei în ansamblu (+28%).

15. În regiunea în cauză, sprijinul pentru persoanele afectate de concedieri este furnizat de șeful poliției din provincia Wielkopolskie, biroul viceprimarului din Poznań și oficiile de muncă provinciale și din districtul Poznań. Un partener în proiect este Consiliul pentru ocuparea forței de muncă al provinciei Poznań,care include atât organizațiile patronale cât și sindicatele active din regiune.

Impactul preconizat al concedierilor în ceea ce privește ocuparea forței de muncă la nivel local, regional sau național

16. Concomitent cu efectele disponibilizărilor de la H.Cegielski-Poznań pe piața muncii din orașul și din districtul Poznań, numărul de oferte de locuri de muncă era în scădere, cu șanse reduse de noi locuri de muncă pentru lucrătorii concediați. Angajatorii au fost nevoiți să reducă costurile de exploatare (în special cele legate de personal) pentru a putea să-și continue activitatea pe parcursul situației economice dificile. Conform informațiilor prezentate de Oficiul de muncă din Poznań, în anul 2009 (pe teritoriul în cauză) ofertele de locuri de muncă se adresau în principal următoarelor sectoare: comerț, servicii financiare, protejarea proprietății, industria construcțiilor și servicii. Prin urmare, luând în considerare categoriile de lucrători concediați de H.Cegielski-Poznań, precum și furnizorii și producătorii din aval ai acesteia (în principal metalurgie, construcții metalice și asimilați), acest grup ar fi avut șanse mai slabe să găsească un nou loc de muncă adaptat calificărilor lor anterioare. Prin urmare, cererea se axează pe sprijinirea lucrătorilor aflați în reconversie profesională.

17. La sfârșitul lunii martie 2009, numărul de persoane salariate în orașul și districtul Poznań era de aproximativ 441 000. Cele 658 de concedieri din cadrul H.Cegielski-Poznań și a furnizorilor și producătorilor din aval ai acestora reprezintă 0,15% din populația activă, dar numai 3,8% din aceștia s-au înregistrat ca șomeri. Impactul acestor concedieri pe piața muncii locală este astfel mai curând vizibil.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate din Fondurile structurale

18. Ca un prim pas în acordarea de asistență lucrătorilor în perioada lor de preaviz, Oficiul de muncă al districtului a organizat o reuniune la sediul societății H.Cegielski-Poznań. La această reuniune, lucrătorii concediați au primit informații detaliate cu privire la formele de asistență disponibile și au fost întrebați, prin intermediul unui chestionar, ce tip de asistență doreau să primească. Pe baza rezultatelor, s-a propus un calendar pentru furnizarea de măsuri personalizate pentru fiecare lucrător.

19. În al doilea rând, la înregistrarea la Oficiul de muncă al districtului, fiecare lucrător a fost consiliat în mod individual de specialiști în domeniul pieței de locuri de muncă. În cursul acestor reuniuni, au fost verificate așteptările lucrătorilor în materie de locuri de muncă, luând în considerare calificările acestora, experiența dobândită în muncă, cererea pieței de muncă locale și opinia unui medic de medicina muncii în ceea ce privește sănătatea acestora. În majoritatea cazurilor, a fost organizată o reuniune individuală suplimentară cu un consilier de orientare profesională, precum și o ședință privind competențele de căutare a unui loc de muncă. Aceasta le permite celor vizați de asistență să verifice planurile lor legate de un loc de muncă, să găsească cele mai potrivite forme de măsuri active privind piața forței de muncă și să câștige încrederea în ei înșiși necesară pentru căutarea unui loc de muncă.

20. În ceea ce privește formarea, beneficiarii finali ai proiectului FEG iau parte atât la oportunitățile de formare individuale cât și în grup, inclusiv la studii postuniversitare. În primul semestru al anului 2010, s-a aprobat o „foaie de parcurs” pentru toți cei înregistrați ca șomeri la Oficiul de muncă din Poznań. Fiecare lucrător vizat pentru măsuri de asistență ale FEG poate beneficia de diferite tipuri de asistență (și anume, poate adopta mai multe măsuri).

21. Sunt propuse următoarele tipuri de măsuri, care sunt combinate toate pentru a forma un pachet coordonat de servicii personalizate destinate să reintegreze lucrătorii pe piața muncii.

22. F ormare și reconversie profesională personalizate: această măsură constă în diagnosticarea nevoilor de formare ale persoanelor în căutare de locuri de muncă, acoperirea costurilor de formare (inclusiv a studiilor postuniversitare), a cheltuielilor de deplasare sau a celor de cazare și de masă în perioada formării, acoperirea costurilor examenelor medicale sau psihologice care permit obținerea de certificate, diplome, anumite calificări profesionale sau titluri profesionale și a costului obținerii autorizațiilor necesare pentru practicarea activității vizate.

23. Ajutor pentru desfășurarea activităților independente : această măsură constă în acordarea de subvenții ocazionale lucrătorilor pentru a-i ajuta să-și creeze propria afacere, inclusiv pentru costul asistenței juridice, a serviciilor de consultanță și consiliere la începerea unei afaceri. Subvenția nu poate depăși echivalentul a șase salarii medii pe economie. Atunci când activitatea este desfășurată în condițiile unor cooperative sociale, subvenția alocată șomerului nu poate depăși echivalentul a patru salarii medii dacă beneficiarul este fondator al unei cooperative sociale și echivalentul a trei salarii medii dacă beneficiarul se asociază unei cooperative sociale existente.

24. Alocații de formare profesională : această măsură include burse pentru persoanele vizate de programul de formare.

25. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activități de pregătire, gestionare și control, precum și activități legate de informare și publicitate.

26. Serviciile personalizate prezentate de autoritățile poloneze constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile poloneze estimează costurile totale ale acestor servicii la 163 700 EUR, iar costurile de punere în aplicare a FEG la 12 070 EUR (6,9 % din suma totală). Având în vedere mărimea redusă a bugetului total, acest nivel mai mare este acceptabil. Contribuția totală solicitată de la FEG este de 114 250 EUR (65% din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Formare și reconversie profesională | 134 | 350 | 46 900 |

Ajutor pentru desfășurarea activităților independente | 18 | 5 000 | 90 000 |

Alocații de formare profesională | 134 | 200 | 26 800 |

Subtotal servicii personalizate | 163 700 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Activități de pregătire | 1 650 |

Gestionare | 5 250 |

Informare și publicitate | 4 170 |

Activități de control | 1 000 |

Subtotal cheltuieli pentru punerea în aplicare a FEG | 12 070 |

Total costuri estimate | 175 770 |

Contribuție din FEG (65 % din costurile totale) | 114 250 |

27. Polonia confirmă că măsurile descrise mai sus sunt complementare cu acțiunile finanțate de fondurile structurale. FEG va sprijini în special lucrătorii, dacă este cazul, cu măsuri pe termen lung complementare. El se va concentra de asemenea pe ajutorul acordat altor persoane din mediul imediat al beneficiarilor FEG, care pot fi afectate de efectele adverse ale concedierilor. Oficiile de muncă ale districtului, cărora li s-au încredințat măsurile active ale pieței muncii propuse în acest pachet, sunt de asemenea responsabile pentru unele din măsurile finanțate de FSE. Pentru un efect optim, ele vor depune eforturi pentru a combina diferitele tipuri de sprijin (din FEG, FSE și surse naționale) în pachetul de servicii personalizat.

28. Unii din salariații afectați de concedieri au luat deja parte la proiectele de reintegrare cofinanțate de FSE. Cincizeci de salariați concediați de la H.Cegielski-Poznań au profitat de proiectul „Plasarea personalului disponibilizat: - șansa dumneavoastră” cofinanțat de FSE și organizat de Wielkopolska Agencja Rozwoju Przedsiębiorczości Sp. z o.o. În plus, persoanele care doresc să înființeze o întreprindere au participat la cursul organizat de WARP și cofinanțat de FSE intitulat „ABC-ul creării propriei afaceri”. Din 50 de persoane care au participat la formarea inițială, 20 au urmat acest seminar.

29. Centrul pentru formare continuă și învățământ practic din Poznań a propus proiectul intitulat „Omul – Cea mai bună investiție – Confirmați-vă competențele” cofinanțat de FSE. Șapte lucrători concediați s-au înscris dar proiectul nu a fost încă confirmat.

30. Salariații de la Sulzer Chemtech Polska S.A., H. Cegielski - Logocentrum Sp. z o.o., H. Cegielski - Remocentrum Sp. z o.o. și ARWIMONT Spółdzielnia Pracy nu au beneficiat de niciun ajutor cofinanțat de Fondul Social European.

Data (datele) la care serviciile personalizate pentru lucrătorii afectați au început sau sunt prevăzute să înceapă

31. Polonia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea FEG la 3 noiembrie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

32. FEG ca atare a fost prezentat cu ocazia reuniunii Consiliului pentru ocuparea forței de muncă al provinciei Poznań la 17 februarie 2010. La reuniune s-au dezbătut, de asemenea, măsurile planificate ca parte din pachetul coordonat de servicii personalizate; actorii sociali, inclusiv organizațiile patronale și sindicatele au fost prezenți.

33. Autoritățile poloneze au confirmat că cerințele înscrise în legislația națională și în legislația comunitară privind concedierile colective au fost respectate.

Informare cu privire la acțiunile obligatorii în temeiul legislației naționale sau al contractelor colective

34. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile poloneze:

35. au confirmat că respectiva contribuție financiară din partea FEG nu înlocuiește măsurile care țin de responsabilitatea societăților în temeiul legislației naționale sau al contractelor colective;

36. au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

37. au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și control

38. Polonia a notificat Comisia cu privire la faptul că contribuția financiară va fi gestionată și controlată de serviciul ministerului dezvoltării regionale, departamentul pentru gestionarea Fondului social european. Organismul intermediar va fi Biroul provincial al forței de muncă din Poznań, autoritatea de plată va fi Ministerul de finanțe, departamentul autorității de plată, și organismele de punere în aplicare vor fi oficiile de muncă responsabile din district. În acest fel, sistemele FEG vor fi similare celor din FSE.

Finanțare

39. Având în vedere cererea Poloniei, propunerea de contribuție din FEG pentru pachetul coordonat de servicii personalizate este de 114 250 EUR, reprezentând 65% din costul total. Ajutoarele propuse de Comisie în cadrul fondului se bazează pe informațiile furnizate de Polonia.

40. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

41. Cuantumul contribuției financiare propus va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

42. Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două părți ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală de trilog.

43. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

44. În stadiul actual de execuție, se preconizează că creditele de plată disponibile în 2010 în cadrul liniei bugetare 01.0404 „Program-cadru pentru competitivitate și inovație – Program pentru inovație și spirit antreprenorial” nu vor fi utilizate în întregime în acest an.

45. Într-adevăr, această linie vizează cheltuielile legate de punerea în aplicare a instrumentului financiar al programului în cauză, al cărui principal obiectiv este de a facilita accesul IMM-urilor la finanțare. Există un anumit decalaj în timp între transferurile în conturile fiduciare gestionate de Fondul european de investiții și plățile în favoarea beneficiarilor. Criza financiară are un efect important asupra previziunilor în materie de plăți pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 114 250 EUR poate fi pusă la dispoziție pentru transfer.

46. Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/006 PL/H.Cegielski-Poznań, Polonia)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[4], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[5], în special articolul 12 alineatul (3),

având în vedere propunerea Comisiei Europene[6],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 8 martie 2010, Polonia a depus o cerere de mobilizare a FEG privind concedierile din întreprinderea H.Cegielski-Poznań Poland S.A., iar până la 10 august 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 114 250 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Polonia.

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 114 250 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] În conformitate cu articolul 3 al treilea paragraf din Regulamentul (CE) nr. 1927/2006.

[4] JO C 139, 14.6.2006, p. 1.

[5] JO L 406, 30.12.2006, p. 1.

[6] JO C […], […], p. […].